**Коучинг тақырыбы:** «Оқушылардың ағылшын тілі пәніне деген қызығушылығын арттыруда әдіс-тәсілдердің ықпалы»

**Мақсаты:**

* Сабақ барысында қолданылатын әдіс-тәсілдермен бөлісу.
* Мұғалімдер арасында ынтымақтастықты нығайту.
* Жас мамандарға әдістемелік көмек көрсету.

Өткізілетін мерзімі: 23.01.2020 жыл

1-бөлім:

Миға шабуыл. Қатысушыларға сөздер жазылған алмалар таратылады. Тапсырма: Қатысушылар берілген сөздердің мағынасын түсіндіріп берулері тиіс. Берілетін сөздер: «Ми», «Домино», «Әріптер», «Шындық пен жалған», «Сурет», «Тізбек», «Тақырып», «Ес, жады», «Шеңбер», «Гүлдер».

2-бөлім:

І. «Ми» әдісі. Мақсаты: Психологиялық атмосфера орнату. Қатысушылар сол қолымен қарындарын сипалап, оң қолдарымен төбелерін ақырындап шапақтайды. Мұғалімнің берілген командасы бойынша («Үш, төрт! Қолдарыңызды ауыстырыңыздар!) олар қолдарын алмастыруы қажет. Әрине, бұл тапсырманы орындау оңайға соқпайды.

ІІ. «Домино» - қатысушылар 2 топқа бөлінеді. Екі топқа бірдей сөздер жазылған домино карточкалары таратылады. Шарты: қолдағы карточкаларын барынша тезірек құтылу керек. /Оқушылардың сөздік қорын көбейту мақсатында жүргізіледі./ Екі топтан жеңімпаздарға сыйлық беріледі.

ІІІ. «Жалған-шындық» - қатысушылар параққа өздері туралы 2 шындық, 1 жалған мәлімет жазады. Содан соң бір-бірінің жазған мәліметтерінің қайсысы шындық, қайсысы жалған екендігін табады.

IV. «Сурет» бастауыш сыныптарға арналған. Ортаға 6 қатысушы шығады, оларға 6 сурет беріледі. Жүргізуші кез келген екі суретті атайды, сол екі суретті ұстап тұрған қатысушылар орындарын алмастырады.

V. «Тізбекпен оқыту» әдісін түсіндіру. Бұл әдістің мәтін оқытуда сабақ барысында сынып оқушыларын түгелдей қамтуға мүмкіншілік беретінін түсіндіру.

VI. «Әріптер қатары» - сергіту жаттығуы ретінде. Әріптерге байланысты қолдарын көтеру, төмен түсіру, қапталға созу арқылы орындалады.

VII. «Тақырып» - сабақта оқылатын мәтіннің тақырыбы айтылады. Қатысушылар сол тақырыпқа байланысты мәтінде кездеседі деп ойлаған сөздерін қағазға түсіреді. Мәтін бойынша жазылған сөздер тексеріледі. Оқушыларға бір-бірінің жұмысын тексеру ұсынылады. Мысалы: Healthy food.

VIII. «Ес, жады» - берілген мәтінді іштей оқып, кітапты жауып қояды. Содан соң қағазға естерінде қалған сөздерді жазып шығады. Қай оқушының есте сақтау қабілетінің жоғары екендігі анықталады.

IX. «Шеңбер» - қатысушылар қолдарына дәптер мен қаламсаптарын алып, шеңберлене тұрады, сол жаққа бұрылып, сынып ішінде шеңберді бұзбай жүре бастайды. Олар алдында тұрғанның арқасына дәптерін қойып, арттағы оқушының суретін салуға тырысуы керек. Бұл жерде мынандай ережелерді сақтаған орынды:

-Тоқтауға болмайды! Салынған суретке ренжуге болмайды!

-Шеңбер жүруін тоқтатқанша суретті сала беру керек.

X. «Гүлдер» /коучингтың соңында/ қатысушыларға үш түсті гүлдер беріледі. Ол гүлдерді үш адамға берулері керек.

1. «Көк гүл» - ең көп көмектескен;

2. «Қызыл гүл» - ең пысық қатысушы;

3. «Сары гүл» - ойы ұшқыр қатысушы.

Ең көп гүл жинаған қатысушы кім екені анықталады.

«№10 жалпы білім беру орта мектебі» КММ

КОУЧИНГ

Тақырыбы: *Оқушылардың ағылшын тілі пәніне деген қызығушылығын арттыруда әдіс-тәсілдердің ықпалы*

**Өткізген:** ағылшын тілі пәні мұғалімі

Бисенғали Қарлығаш Бақтыбайқызы

2019/2020 оқу жылы

**«Нұсқауды орындау»**

Топқа 3 минуттық тест беріледі. Нұсқауды дұрыс орындау тапсырылады:

1. Тапсырмаларды орындамас бұрын барлық пункттерді оқып шығыңдар.
2. Осы қағаздың оң жақ бұрышына өз есіміңді жазып қой.
3. Екінші пункттегі жазылған есіміңнің астын сыз.
4. Сол жақ жоғары бұрышқа бес шаршының суретін сал.
5. Өз есіміңді дауыстап айт.
6. Өз есіміңді тағы бір рет жазып қой.
7. Үш рет «Иә», «иә», «иә» деп жаз.
8. Бесінші пунктті қоршап қой.
9. Парақтың сол жақ төменгі бұрышқа «Х» белгісін қой.
10. Осы тест ұнаса, «Иә» ұнамаса, «Жоқ» деп дауыста.
11. Өз тегіңді дауыстап айт.
12. Оң жақ бұрышқа 66-ны 7-ге көбейт.
13. Төртінші пункттегі «бес» сөзін қорша.
14. Егер нұсқауды дұрыс орындап келе жатырмын деп ойласаң, «Иә, дұрыс келе жатырмын» деп дауыстап айт.
15. Осы парақтың сол жағына 69 және 98 сандарын жазып қой.
16. 10-нан 1-ге дейін дауыстап сана.
17. Орныңнан тұрып, бір айналып отыр.
18. Дауыстап: «Мен нұсқауды орындап аяқтап қалдым,» - деп айт.
19. Егер мұны бәрінен бұрын айтсаң: «Тестің бұл кезеңінің көшбасшысымын!» - де.
20. Енді бірінші пунктте айтылғандай, бәрін түгел оқып шыққан болсаң, тек №2 пунктті ғана орында.